b'\n_START_ARTICLE_\nHiiu-Rahu kalmistu\n_START_PARAGRAPH_\nHiiu-Rahu kalmistu (ka Hiiu kalmistu) on Tallinna v\xc3\xa4ikseimaid kalmistuid (veel v\xc3\xa4iksem on Pirita kalmistu), mis asub Hiiul V\xc3\xa4\xc3\xa4na t\xc3\xa4nava alguse ja Leina t\xc3\xa4nava vahel (Hiiu-Suurt\xc3\xbcki t\xc3\xa4nav 1). Kalmistu pindala on 2,2 hektarit. Jaguneb N\xc3\xb5mme Rahu Koguduse ja \xc3\xb5igeusu Tallinna N\xc3\xb5mme Ristija Johannese koguduse pooleks, eraldi osad on ka N\xc3\xb5mme Baptisti Koguduse kalmistu ning N\xc3\xb5mme Tulet\xc3\xb5rje\xc3\xbchingu kalmistu.\n_START_SECTION_\nAjalugu\n_START_PARAGRAPH_\nHiiu-Rahu kalmistu asutati N\xc3\xb5mme alevivolikogu otsusega 1919. aastal, Nikolai von Glehni 1918. aastal N\xc3\xb5mme omavalitsusele kingitud maale. Kalmistu \xc3\xb5nnistamiseni j\xc3\xb5uti aga alles 1923. aasta 12. augustil. Kalmistu plaani valmistas arhitekt Karl Burman. Kabel koos kellatorniga (t\xc3\xa4na kontorihoone) sai katuse alla aga linnaarhitekt Friedrich Wendachi projekti j\xc3\xa4rgi alles 1934. aastal. Praeguseni on s\xc3\xa4ilinud 1931. aastal rajatud piirdeaed ja raudv\xc3\xa4rav. _NEWLINE_Siia on maetud ka Ingel Pork (1855\xe2\x80\x931937) \xe2\x80\x93 esimene Hiiu elanik, kelle p\xc3\xa4ritolu j\xc3\xa4rgi (Hiiumaa) olla ka N\xc3\xb5mme Hiiu oma nime saanud.\n_START_SECTION_\nNimi\n_START_PARAGRAPH_\nKalmistu esimene nimi oli N\xc3\xb5mme kalmistu, ka N\xc3\xb5mme Luteri koguduse surnuaed. J\xc3\xa4rgnevalt kandis N\xc3\xb5mme-Rahu v\xc3\xb5i N\xc3\xb5mme-Rahukoguduse kalmistu nime. Alates 1940. aastast, p\xc3\xa4rast N\xc3\xb5mme linna \xc3\xbchendamist Tallinnaga, nimetati kalmistu \xc3\xbcmber l\xc3\xa4hima raudteejaama j\xc3\xa4rgi Hiiu-Rahu kalmistuks.\n_START_SECTION_\nPlaneering\n_START_PARAGRAPH_\nKorrap\xc3\xa4rase planeeringuga ristk\xc3\xbclikukujulist kalmistut l\xc3\xa4bib sirge ida-l\xc3\xa4\xc3\xa4nesuunaline peatee, millega ristuvad teerajad, mis jagavad kalmistu korrap\xc3\xa4rasteks matmiskvartaliteks. Kalmistu on tunnistatud ajaloom\xc3\xa4lestiseks 1995. aasta kultuuri- ja haridusministri m\xc3\xa4\xc3\xa4rusega nr 19/2.\n_START_SECTION_\nTulevik\n_START_PARAGRAPH_\nMatmine toimub akteeritud ja pereplatsidele. Uuteks platsideks maa puudub. Tallinn tahab uuesti kasutusele v\xc3\xb5tta kalmistu juures oleva ja 1950. aastate l\xc3\xb5pus matmiseks suletud vana baptistide kalmistu, mida riik ei hoolda ja mille ajaloolised hauat\xc3\xa4hised on tihedas v\xc3\xb5sas kohati peaaegu m\xc3\xa4rkamatud.'